Bjarne Laustsen (S), 2009-04-15:
Jeg sagde, dengang jeg skulle forelægge den her ordførertale i min folketingsgruppe, at jeg troede, at der i enhver gruppe var et hierarki, og i folketingsgrupperne er det nok generelt sådan, at man stemmer om, hvilken rangfølge man skal have.
Men det, vi jo kan se, når vores udsættersøer bliver kørt ud af landet, er, at der ofte sker det, at de må have et ophold ved grænsen i en samlestald.
Og alle de her forskellige dyr kommer fra forskellige besætninger, og så skal de i løbet af de 6 timer, hvor de er der, finde deres hierarki, og det foregår ofte ved slåskampe.
Mange af dem er så hårdt medtaget, at de dør, andre må aflives efterfølgende, fordi den kamp, de har indbyrdes, er så hård.
Derfor handler det forslag, som vi er kommet med her, jo om et forsøg på at finde en løsning, således at vi ikke kører vores søer ud af landet.
Den tidligere justitsminister havde jo den holdning og det synspunkt og gav udtryk for det alle steder, hvor hun kom, at vores grise skulle slagtes på nærmeste slagteri.
Hun betonede også, at når det drejede sig om udsættersøer, som har et hårdt liv, skulle vi kigge meget på deres transportegnethed osv. For de er, som flere også har været inde på, fikseret en stor del af deres liv og derfor ofte dårligt gående.
Vi politikere er sat i verden for at drive tingene i en retning, og vi vil gerne have en produktion, som vi kan være bekendt.
Og at der er andre lande, der har en dårligere produktionsform, end vi har her i Danmark og i EU, er jo ikke et argument for, at vi ikke skal gøre noget.
Tværtimod skal vi gøre noget.
Det er også derfor, det er vigtigt, at vi sætter nogle spor, og at der heldigvis normalt er et flertal her i Folketinget, der siger noget om, hvad det er, den danske minister skal arbejde for.
Vi ved da godt, at det er svært at komme igennem over for 26 andre lande, der måske har andre holdninger og synspunkter.
Vores synspunkt i Socialdemokratiet er, at vores udsættersøer har et vældig, vældig hårdt liv - og det er der statistisk belæg for - og derfor skal de slagtes på nærmeste slagteri.
Jeg synes, at når vi har tal, der viser, at 174.000 søer enten dør eller bliver aflivet i produktionen om året i Danmark - det er de sidst kendte tal - så siger det noget om, at der ikke er behov for, at vi efterfølgende ligger og kører de overlevende søer rundt i Europa.
De har haft det hårdt nok.
Derfor skal de slagtes på nærmeste slagteri.
Det er vores mål.
Nu prøvede vi jo i forbindelse med B 14, og der blev så en skøn samhørighed, hvor vi fik et tilsagn fra justitsministeren om at komme med nogle regler inden den 1. maj, hvor de her ting kan tænkes sammen.
For vi lægger meget op til fælles løsninger på det her, således at vi kan komme med en fælles politik, så ministeren aldrig er i tvivl, når han møder sine kollegaer, om, hvilken retning det er, vi skal gå.
For der er nogen, der skal tage initiativ i den her sag for at presse EU-systemet.
For det, man har her, er ikke godt nok.
Ud over de rent økonomiske interesser i det her bliver vi også nødt til at kigge på de dyrevelfærdsmæssige rettigheder, og jeg synes bestemt, det er lettere at argumentere for, at udsættersøerne skal slagtes på nærmeste slagteri, i forhold til slagtesvin og smågrise, som der også bliver kørt mange, mange flere ud af.
Men hvis vi skal kategorisere dem efter transportegnethed, er det langt lettere at finde argumentation her i statistikken - og statistik er jo ikke alene bare videnskab - der kan dokumentere, at vi her har en mulighed for at sætte ind.
Så jeg er meget spændt på at se, når ministeren nu ikke - og heller ikke Venstre, kan jeg forstå - vil være med til det her forslag, hvad det er, der så skal sættes i stedet for.
Vi har kapaciteten til at slagte dem i Danmark, og vi eksporterer alt det kød, der bliver slagtet, så det er bare et spørgsmål om at slagte dem i Danmark, og så kan man eksportere kødet efterfølgende.
Så kan man køre rundt med det; det er velegnet til at køre med på landevejene, når det er i form af skinker eller svinekroppe, eller hvad ved jeg.
Men at transportere dyrene rundt i levende live synes jeg ikke hører hjemme i Danmark.